## Pravilnik o izmjenama i dopunama Pravilnika o dodjeli besplatnih udžbenika

### NN 19/2010 (10.2.2010.), Pravilnik o izmjenama i dopunama Pravilnika o dodjeli besplatnih udžbenika

MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

466

Na temelju članka 108. stavak 1. točka 4., a u svezi s člankom 57. Zakona o pravima hrvatskih branitelja iz Domovinskog rata i članova njihovih obitelji (»Narodne novine« br. 174/04, 92/05, 02/07, 107/07, 65/09, 137/09), ministar obitelji, branitelja i međugeneracijske solidarnosti donosi

PRAVILNIK

O IZMJENAMA I DOPUNAMA PRAVILNIKA O DODJELI BESPLATNIH UDŽBENIKA

Članak 1.

U Pravilniku o dodjeli besplatnih udžbenika (»Narodne novine« br. 43/05), u članku 4. iza stavka 4. dodaju se novi stavci 5. i 6. koji glase:

»Studenti koji ponavljanju godinu (stari studijski program) i apsolventi ne mogu ostvariti pravo na besplatne udžbenike.«

»Redovitim i izvanrednim studentima koji studiraju na studijima ustrojenim sukladno Zakonu o znanstvenoj djelatnosti i visokom obrazovanju koji ispunjavaju uvjete predviđene ovim Pravilnikom može se priznati pravo na besplatne udžbenike ako:

– su u prethodnoj akademskoj godini stekli minimalno 18 ECTS bodova

– do kraja studija trebaju steći još minimalno 40 ECTS bodova

– od prvog upisa prve godine studija stekli minimalno onoliko ECTS bodova koliko je navedeno u Tablici minimalno stečenih i preostalih ECTS bodova koja je sastavni dio ovoga Pravilnika

– su imali priznato mirovanje studija temeljem članka 88. stavka 1. točke 12. Zakona o znanstvenoj djelatnosti i visokom obrazovanju (»Narodne novine« br. 123/03, 105/04, 174/04, 02/07, 46/07, 45/09), a u akademskoj godini za koju je priznato mirovanje studija nije im priznato pravo na besplatne udžbenike.«

Članak 2.

U članku 5. stavak 2. mijenja se i glasi:

»Podatke o prosječnim cijenama kompleta udžbenika za osnovnu i srednje škole, te iznosu novčane naknade za korisnike na visokim učilištima, Ministarstvo obitelji, branitelja i međugeneracijske solidarnosti dostavlja nadležnim prvostupanjskim tijelima za ostvarivanje prava hrvatskih branitelja iz Domovinskog rata u jedinicama područne (regionalne) samouprave tijekom mjeseca lipnja, odnosno odmah nakon zaprimanja istih od Ministarstva znanosti, obrazovanja i športa a za sljedeću školsku, odnosno akademsku godinu. »

Članak 3.

U članku 8. stavak 1. mijenja se i glasi:

»Pod redovnim novčanim prihodima iz članka 6. ovog Pravilnika smatraju se:

– prosječna mjesečna neto plaća, odnosno naknada plaće s osnova zaposlenja ostvarena u prethodnoj kalendarskoj godini

– mirovina sa zaštitnim dodatkom i drugim dodacima ili novčana naknada mirovine u prosječnom mjesečnom iznosu ostvarena u prethodnoj kalendarskoj godini

– naknada po osnovi nezaposlenosti i rodiljna ili roditeljska novčana naknada ostvarena u prethodnoj kalendarskoj godini

– dohodak od samostalne djelatnosti (dohodak od obrta i s obrtom izjednačene djelatnosti, dohodak od slobodnih zanimanja i dohodak od poljoprivrede i šumarstva), dohodak od imovine i imovinskih prava, dohodak od kapitala i drugi porezu podložni prihodi prema dobiti, odnosno prihodu iz prethodne godine utvrđeni za poreznu osnovicu poreza na dohodak za prethodnu godinu.«

Članak 4.

U članku 9. stavak 1. mijenja se i glasi:

»Zahtjevu za ostvarivanje prava na besplatne obvezne udžbenike za osnovne i srednje škole te za visoka učilišta prilaže se:

– potvrda o prvom upisu u određeni razred tekuće školske godine za učenike osnovnih i srednjih škola

– potvrda o upisu tekuće akademske godine, odnosno potvrda o godini prvog upisa prve akademske godine studija i potvrda o broju ukupno stečenih ECTS bodova u dosadašnjem tijeku studija (posebno iskazani za svaku godinu studija) zaključno sa 31. listopadom prethodne kalendarske godine i o broju ECTS bodova koje mora steći do kraja upisanog studija za studente koji studiraju na studijima ustrojenim sukladno Zakonu o znanstvenoj djelatnosti i visokom obrazovanju

– prijava o ukupnom dohotku članova kućanstva

– podaci o svim članovima zajedničkog kućanstva i ukupnom dohotku članova kućanstva

– izjava da pravo na besplatne udžbenike nije ostvareno po drugim propisima u cijelosti ili je ostvareno djelomično po drugim propisima (ako je pravo djelomično ostvareno navesti naziv donatora i predmete za koje su donirani udžbenici ili navesti naziv isplatitelja i iznos sredstva koji je dodijeljen za pomoć pri kupnji udžbenika)

– potvrda o statusu hrvatskog branitelja iz Domovinskog rata (za hrvatske branitelje)

– pravomoćna presuda o razvodu braka roditelja, ukoliko su roditelji razvedeni

– broj tekućeg računa odnosno štedne knjižice i naziv banke kod koje se isti vodi.«

Članak 5.

Postupci započeti prema propisima koji su važili do stupanja na snagu ovog Pravilnika, a nisu okončani pravomoćnim rješenjem, okončat će se po odredbama ovog Pravilnika.

Članak 6.

Ovaj Pravilnik stupa na snagu danom objave u »Narodnim novinama«

Klasa: 011-01/09-0001/67

Urbroj: 519-04/3-10-4

Zagreb, 12. siječnja 2010.

Ministar
Tomislav Ivić, prof., v. r.

Tablica broja minimalno stečenih i preostalih ECTS bodova

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | 2-godišnji studij | | 3-godišnji studij | | 4-godišnji studij | | 5-godišnji studij | | 6-godišnji studij | | |
|  | Najviše ostalo bodova | Najmanje ukupno stečenih bodova | Najviše ostalo bodova | Najmanje ukupno stečenih bodova | Najviše ostalo bodova | Najmanje ukupno stečenih bodova | Najviše  ostalo bodova | Najmanje ukupno stečenih bodova | | Najviše ostalo bodova | Najmanje ukupno stečenih bodova |
| Po završetku 1. godine studiranja | 102 | 18 | 162 | 18 | 222 | 18 | 282 | 18 | | 342 | 18 |
| Po završetku 2. godine studiranja | 60 | 60 | 120 | 60 | 204 | 36 | 264 | 36 | | 324 | 36 |
| Po završetku 3. godine studiranja | 0 | 120 | 60 | 120 | 180 | 60 | 240 | 60 | | 300 | 60 |
| Po završetku 4. godine studiranja |  |  | 0 | 180 | 120 | 120 | 180 | 120 | | 240 | 120 |
| Po završetku 5. godine studiranja |  |  |  |  | 60 | 180 | 120 | 180 | | 180 | 180 |
| Po završetku 6. godine studiranja |  |  |  |  | 0 | 240 | 60 | 240 | | 120 | 240 |
| Po završetku 7. godine studiranja |  |  |  |  |  |  | 0 | 300 | | 60 | 300 |
| Po završetku 8. godine studiranja |  |  |  |  |  |  |  |  | | 0 | 360 |

Pravilnik, NN 19/2010-466